Diari Oficial de la Generalitat Valenciana


Sumari del DOGV 3026, del 02-07-1997 (1997/8050)

ORDRE de 12 de maig de 1997, de la Conselleria de Cultura, Educació i Ciència, de regulació de l'adscripció en universitats públiques de centres docents d'ensenyament superior.
--------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/05/12/(1)/dof/vci/html**

### Dades del document

Número de DOGV
:   3026

Data del DOGV
:   02-07-1997

Secció del DOGV
:   DISPOSICIONS GENERALS

Número del document
:   1997/8050


Data del document
:   12-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 12 de maig de 1997, de la Conselleria de Cultura, Educació i Ciència, de regulació de l'adscripció en universitats públiques de centres docents d'ensenyament superior.  
L'article 35 de l'Estatut d'Autonomia de la Comunitat Valenciana estableix que és de la competència plena de la Generalitat Valenciana la regulació i l'administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjudici del que disposen l'article 27 de la Constitució i les lleis orgàniques que, d'acord amb l'apartat u de l'article 81 d'aquesta, el desenvolupen, de les facultats que atribueix a l'estat el número 30 de l'apartat u de l'article 149 de la Constitució i de l'Alta Inspecció necessària per al seu compliment i garantia.  
El Reial Decret 557/1991, de 12 d'abril, va establir uns requisits mínims per a la creació i el reconeixement d'universitats i centres universitaris que impartisquen ensenyaments conduents a l'obtenció de títols universitaris oficials, els quals constitueixen les condicions bàsiques indispensables que han de garantir la qualitat de la docència i investigació universitària i la igualtat d'oportunitats en el servei públic de l'ensenyament superior.  
Per a garantir el compliment de les finalitats assenyalades, l'esmentada norma encomana a l'administració competent l'aprovació de l'adscripció a universitats públiques de centres de titularitat pública o privada i l'ampliació dels seus ensenyaments, així com l'autorització de la posada en funcionament dels referits centres o ensenyaments, després de la comprovació prèvia del compliment per part dels titulars dels requisits exigits i dels compromisos adquirits en l'expedient d'adscripció.  
Per tot això, fent ús de l'autorització concedida per la disposició final primera del Reial Decret 557/1991, de 12 d'abril,  
ORDENE  
Primer. Àmbit d'aplicació  
La tramitació dels expedients d'adscripció en universitats públiques de la Comunitat Valenciana de centres universitaris on s'hagen d'impartir ensenyaments conduents a l'obtenció de títols oficials i amb validesa en tot el territori nacional, o homologables a aquests en el cas de centres estrangers que impartisquen ensenyaments de nivell universitari d'acord amb sistemes educatius vigents en altres països i l'ampliació dels ensenyaments en uns i altres, es regirà per allò que disposa el Reial Decret 557/ 1991, de 12 d'abril, i per aquesta ordre.  
Segon. Normes reguladores dels centres adscrits  
Els centres docents d'ensenyament superior adscrits a una universitat pública de la Comunitat Valenciana es regiran per la Llei 11/1983, de 25 d'agost, de Reforma Universitària, la Llei de la Generalitat Valenciana 3/1985, de 9 de març, de Coordinació Interuniversitària a la Comunitat Valenciana, el Reial Decret 557/1991, de 12 d'abril, la present ordre, els estatuts de la universitat a què estiguen adscrits, el propi reglament i el conveni de col·laboració acadèmica subscrit entre la universitat i el titular del centre.  
Tercer. Procediment d'adscripció  
1. Perquè un centre docent d'ensenyament superior puga actuar com a centre adscrit en una universitat pública valenciana, l'adscripció ha de ser autoritzada mitjançant un decret del Govern Valencià, i l'autorització de la posada en funcionament, per una ordre del conseller de Cultura, Educació i Ciència.  
2. L'adscripció d'un centre docent d'ensenyament superior haurà de ser sol·licitada pel titular del centre a la universitat a què es vulga adscriure el centre i requerirà que la realització d'un conveni d'adscripció entre l'esmentada universitat i l'entitat titular del centre, d'acord amb les previsions dels estatuts d'aquella i el que estableix el Reial Decret 557/1991, de 12 d'abril.  
3. La proposta d'aprovació de l'adscripció acordada pel Consell Social d'una universitat en l'expedient incoat davant d'aquesta, una vegada subscrit el corresponent conveni i complits tots els tràmits intrauniversitaris que calguen, es remetrà a la Conselleria de Cultura, Educació i Ciència, Direcció General d'Ensenyaments Universitaris i Investigació acompanyada dels següents documents i justificacions:  
a) Certificats de l'acord del Consell Social de la universitat sobre l'adscripció del centre de què es tracte.  
b) Conveni d'adscripció, en el qual caldrà tenir en compte les precisions del Reial Decret 1.005/1991, de 14 de juny, pel que fa al procediment d'ingrés en el centre dels alumnes que reunisquen els requisits exigits per la legislació vigent per al accés a la universitat.  
c) Personalitat dels promotors. Aquesta s'haurà d'acreditar per qualsevol mitjà de prova admissible en dret; també caldrà aportar un certificat en què es justifique que qui ha iniciat el procediment està autoritzat per a això per acord del titular.  
En cas que el titular siga una persona jurídica, caldrà d'adjuntar-ne els estatuts.  
Les institucions i associacions confessionals n'acreditaran la personalitat i capacitat d'acord amb la legislació vigent.  
d) Ensenyaments a impartir i nombre de llocs escolars. Justificació dels ensenyaments que es pretenen impartir al centre adscrit, en el marc de la programació general de l'ensenyament superior, el nombre dels quals serà sempre inferior a 8, d'acord amb el que disposa l'article 5 del Reial Decret 557/1991, de 12 d'abril. Caldrà indicar el curs acadèmic en què, si s'aprova l'adscripció, començaran les seues activitats i el calendari per a la implantació completa dels diferents ensenyaments. També s'haurà de preveure el nombre total de llocs escolars que pretenen cobrir-se curs a curs, fins a aconseguir el ple rendiment.  
S'haurà d'adjuntar una memòria justificativa en la qual es tindran en compte les dades demogràfiques, l'evolució de la població i, la demanda de les titulacions a impartir, i l'oferta actual d'aquests estudis.  
e) Investigació. Justificació dels objectius i programes d'investigació de les àrees científiques que guarden relació amb els ensenyaments a impartir en el centre adscrit, així com les estructures específiques que asseguren aquests objectius.  
f) Professorat. Justificació de la plantilla de professorat amb què comptarà el centre adscrit quan assolisca el ple rendiment, amb expressió del nombre de què disposarà en cada curs, des del començament de les activitats, i s'esmentarà la ràtio alumne-professor, les titulacions d'aquests professors i el seu règim de dedicació.  
g) Personal d'administració i serveis. Justificació de la plantilla de personal d'administració i serveis al començament de l'activitat, així com la previsió de l'increment anual d'aquests fins la implantació total dels corresponents ensenyaments.  
h) Edificis i instal·lacions. Memòria justificativa dels edificis i les instal·lacions del centre, existents i projectades, i, en aquest últim cas, termini d'execució, dels espais i les superfícies, en el marc de l'annex del Reial Decret 557/1991, de 12 d'abril. Caldrà justificar-ne la titularitat jurídica. També caldrà aportar un certificat de la Conselleria de Medi Ambient de la incidència del centre en l'entorn geogràfic on s'ubique, d'acord amb la normativa vigent en matèria de planificació urbanística.   
i) Normes d'organització i funcionament. Acreditació que les normes d'organització i funcionament per les quals es regirà el centre adscrit, que caldrà adjuntar, siguen conformes amb els principis constitucionals i respecten i garantisquen el principi constitucional de llibertat de acadèmica.  
j) Temps de funcionament. Compromís de mantenir el funcionament del centre adscrit durant el temps de duració del conveni d'adscripció, i en cap cas serà per un temps inferior al període mínim que permeta finalitzar els estudis als alumnes que, amb un aprofitament acadèmic normal, els hi hagen iniciat.  
k) Estudi econòmic. S'aportaran els estudis econòmics bàsics que asseguren la viabilitat del projecte, incloent-hi, entre altres, les partides que asseguren la inversió en l'equipament necessari, els objectius i els programes d'investigació i un percentatge dedicat a beques i ajudes a l'estudi i la investigació.  
Caldrà detallar els ingressos i les despeses, per anualitats, des del començament de les activitats fins al ple rendiment.  
l) Finançament. S'especificaran el recursos i caldrà aportar les garanties financeres que asseguren el finançament (avals, hipoteques, etc.).  
m) Plans d'estudi dels ensenyaments a impartir al centre adscrit, conduents a l'obtenció dels títols oficials a homologar pel Govern espanyol. Aquests plans d'estudi seran els acordats en el conveni d'adscripció que, en tot cas, estaran ajustats a les corresponents directrius generals pròpies.  
Quart .Aprovació de l'adscripció  
1. La Conselleria de Cultura, Educació i Ciència, Direcció General d'Ensenyaments Universitaris i Investigació, a la vista de l'expedient, valorarà l'adequació del centre als articles 6 a 9 del Reial Decret 557/1991, de 12 d'abril i el compliment de la resta de requisits. També comprovarà que la titulació a impartir pel centre adscrit es troba inclosa en el mapa de titulacions del sistema públic universitari valencià.  
Si escau, comunicarà a la universitat la necessitat que, el titular del centre complete la documentació o la informació facilitada o es facen les oportunes adaptacions en l'expedient.  
2. Una vegada complet l'expedient, es remetrà al Consell d'Universitats perquè emeta el preceptiu informe.  
Així mateix, se sotmetrà la proposta al Consell Interuniversitari de la Comunitat Valenciana. En el cas que la titulació a impartir no es trobe en el mapa de titulacions, serà necessari l'informe del Consell Interuniversitari per a continuar la tramitació.  
3. Una vegada emés l'informe del Consell d'Universitats i, si escau, del Consell Interuniversitari, el conseller de Cultura, Educació i Ciència elevarà al Govern Valencià el projecte de decret d'aprovació de l'adscripció del centre a la universitat. En el decret s'assenyalarà el termini en el qual s'hauran d'acomplir els compromisos adquirits en l'expedient d'adscripció.  
4. El termini per a l'aprovació de l'adscripció serà de sis mesos comptadors des de la data de presentació a la Conselleria de Cultura, Educació i Ciència de la proposta formulada pel Consell Social d'Universitat.  
Si transcorre aquest termini sense que s'haja dictat resolució expressa, es podrà entendre desestimada la proposta.  
Cinqué. Adscripció de centres universitaris estrangers  
1. La proposta d'aprovació de l'adscripció d'un centre universitari estranger que impartisca ensenyaments homologables a títols oficials espanyols serà acordada pel Consell Social d'una universitat segons l'expedient tramitat a l'efecte i serà remesa a la Conselleria de Cultura, Educació i Ciència, Direcció General d'Ensenyaments Universitaris i Investigació, acompanyada de la documentació assenyalada en els apartats a) a l) de l'apartat tercer d'aquesta ordre i dels plans d'estudi dels ensenyaments a impartir en aquest centre.  
2. A tota aquesta documentació haurà d'unir-se un certificat lliurada a l'efecte per la representació diplomàtica acreditada a Espanya del país d'acord amb el sistema educatiu del qual s'hagen d'impartir els ensenyaments, justificativa que els centres estan degudament constituïts d'acord amb la legislació del d'aquest, que els títols i plans d'estudi necessaris per a obtenir-los estan degudament reconeguts, que els ensenyaments tindran plena validesa en l'esmentat país i que el centre quedarà sotmés, pel que fa al seu sistema educatiu, a la inspecció dels corresponents poders públics, sense perjudici de que s'estableix en el conveni d'adscripció.   
3. Caldrà especificar també si la universitat de què depén el centre l'adscripció del qual se sol·licita, i aquest últim, tenen l'oportuna acreditació de les autoritats competents per a inspeccionar i acreditar universitats.   
Tots aquests documents hauran de presentar-se, si escau, legalitzats per la via diplomàtica o mitjançant la postil·la del Conveni de l'Haia, acompanyats de la corresponent traducció al castellà.  
Una vegada completat l'expedient, es remetrà al Consell d'Universitats perquè s'emeta l'oportú informe, i se sotmetrà al Consell Interuniversitari de la Comunitat Valenciana.  
4. L'expedient d'autorització de l'adscripció requerirà l'informe del Ministeri d'Afers Exteriors sobre la conveniència d'aquesta basada en l'existència de tractats o convenis internacionals subscrits per Espanya, i si no n'hi ha, en el principi de reciprocitat.  
5. Emés l'indicat informe, el conseller de Cultura, Educació i Ciència, elevarà al Govern Valencià el corresponent projecte de decret d'aprovació de l'adscripció del centre a la universitat pública de la qual es tracte. En aquest s'assenyalarà el termini en què s'hauran de complir els compromisos adquirits en l'expedient d'adscripció.  
6. El termini per a dictar resolució serà de sis mesos, transcorreguts els quals sense que s'haja dictat resolució expressa podrà entendre's desestimada la proposta.  
Sisé. Posada en funcionament  
1. El titular del centre adscrit, una vegada complits tots els compromisos adquirits en l'expedient d'adscripció, sol·licitarà de la Conselleria de Cultura, Educació i Ciència, mitjançant la corresponent universitat, la preceptiva autorització per a la posada en funcionament.  
2. La universitat remetrà la sol·licitud, juntament amb el seu informe, a la Direcció General d'Ensenyaments Universitaris i Investigació, i s'haurà de presentar-hi en el termini assenyalat en el decret d'adscripció, en un altre cas, caducarà l'autorització de conformitat amb l'article 92 de la Llei de Règim Jurídic de les Administracions Públiques i del Procediment Administratiu Comú.   
3. La Conselleria de Cultura, Educació i Ciència realitzarà les inspeccions pertinents a fi de comprovar l'acompliment dels compromisos adquirits pel titular del centre adscrit i dels requisits exigits pel Reial Decret 557/1991, de 12 d'abril. En aquest cas, es requerirà el titular del centre perquè porte a terme les oportunes adaptacions.  
4. Una vegada efectuades aquestes adaptacions, la Conselleria de Cultura, Educació i Ciència, després de l'informe previ de la universitat, autoritzarà la posada en funcionament del centre adscrit de què es tracte. En cas contrari, serà denegada l'autorització, la qual, una vegada ferma aquesta denegació, es considerarà caducada l'autorització d'adscripció.  
5. El termini per a l'autorització de la posada en funcionament del centre no podrà ser superior a sis mesos des de la data de la presentació de la sol·licitud efectuada pel titular.  
Transcorregut aquest termini, s'entendrà desestimada la sol·licitud d'autorització.   
Seté. Suspensió provisional de l'adscripció  
A proposta dels respectius consells socials de les universitats valencianes, la Conselleria de Cultura, Educació i Ciència podrà acordar la suspensió provisional del funcionament dels centres adscrits quan aquests no complisquen les condicions que fonamenten l'autorització de l'adscripció, quan hagen infringit les normes a què es refereix l'apartat segon d'aquesta ordre o quan funcionen defectuosament o amb alteracions greus que impedisquen el desenvolupament normal de les seues activitats.  
Vuité. Revocació de l'adscripció  
1. Correspon a la universitat, sense perjudici de l'alta inspecció de l'estat, inspeccionar el compliment de les normes que siguen d'aplicació al centre adscrit i de les obligacions que hagen assumit. El titular del centre haurà de facilitar a la universitat la documentació que, a aquest efecte, li siga requerida, així com l'accés a les seues instal·lacions.  
2. Serà procedent la revocació de l'adscripció en els casos següents:  
a) Si no s'han corregit els defectes que han originat l'ordre de suspensió provisional en el termini assenyalat per aquesta.  
b) Si la sol·licita el titular del centre amb una antelació mínima d'un any al final del curs acadèmic en què es pretén realitzar el cessament de les activitats del centre adscrit. En qualsevol cas, s'hauran d'adoptar les mesures que calguen perquè quede garantida la formació acadèmica dels alumnes del centre.  
3. La revocació de l'adscripció es farà per decret, a proposta del conseller de Cultura, Educació i Ciència, en un expedient instruït amb audiència del titular, després de l'informe previ de la Junta de Govern, del Consell Social, del Consell Interuniversitari de la Comunitat Valenciana i del Consell d'Universitats.  
Nové. Ampliació d'ensenyaments en centres universitaris adscrits a universitats públiques  
Per a l'ampliació d'ensenyaments en centres universitaris adscrits, se seguiran els mateixos tràmits previstos per a l'adscripció de centres, amb les particularitats següents:  
a) En el cas de centres adscrits espanyols, no es podrà autoritzar l'ampliació dels ensenyaments quan el nombre dels que ja s'imparteixen o s'impartiran prompte en el mateix centre o en el conjunt de centres adscrits a les universitats públiques, i que pertanyen a un mateix titular, conduïsquen a un nombre de títols oficials igual o superior a vuit.  
b) Els requisits mínims assenyalats en els articles 6 a 9 de l'esmentat Reial Decret 557/1991, de 12 d'abril seran justificats i valorats d'acord amb el conjunt d'ensenyaments que s'imparteixen i s'impartiran prompte en el centre adscrit de què es tracte.  
c) Es presentaran els mateixos documents i justificacions a excepció de la justificació dels objectius i programes d'investigació de les àrees científiques que guarden relació amb els ensenyaments a impartir en el centre adscrit.  
DISPOSICIÓ FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
   
València, 12 de maig de 1997  
El conseller de Cultura, Educació i Ciència,  
FRANCISCO E. CAMPS ORTIZ


Còpia Permalink ELI